medieval-data/medieval-letters huggingface dataset:
CCXL.  Ad Pelagium Bracarensem episcopum.--De privilegiis ejusdem Ecclesiae.   (Intra 1119-1124.) [MANSI,  Concil.,  XXI, 193.]
Author: Calixtus II

Bracarensem metropolim insignem quondam fuisse, atque inter Hispaniarum regna multis et dignitatis et gloriae titulis claruisse, tam antiquae nobilitatis indicia, quam et veterum scripturarum testimonia manifestant. Verum quia consistentis in ea populi peccata corrigere divinae dispositioni complacuit, irruentibus Mauris seu Moabitis, et metropolis dignitas imminuta, et parochiarum termini sunt confusi. Sane post longa temporum interstitia, divina rursus miseratio metropolim restituere, atque parochias ex parte maxima dignata est ab infidelium tyrannide liberare. Unde dominus praedecessor noster sanctae memoriae Paschalis papa pristinam ei dignitatem redintegrans, sua quaeque membra ei per apostolicae sedis privilegium counivit. Ejus itaque nos vestigia subsequentes, charissime frater et coepiscope Pelagi, Bracarensi Ecclesiae, cui Deo auctore praesides, integram ipsam urbem Bracaram cum cauto illo integro, quod comes Henricus et uxor ejus Therasia eidem Ecclesiae contulerunt, et cum terminis Bracarensis episcopatus, sicut in descriptione praedicti domini continetur, praesentis privilegii pagina confirmamus: et eidem Bracarensi metropoli, Galliciam provinciam, et in ea episcopalium cathedrarum urbes redintegramus; item Asturicam, Lucum, Tudam, Mindunium, Auriam, Portugale, Colambriam, et episcopalis nominis nunc oppida Niseum, Lamecum, Egitaniam, Britoniam, cum parochiis suis.
CCXLI.  Bulla pro Ecclesia Barbastrensi.   (Intra 1119-1124.) [AYNSA,  Fundacion de Huesca,  p. 318.]
Author: Calixtus II

CALIXTUS episcopus, servus servorum Dei, etc., venerabili fratri, salutem et apostolicam benedictionem.

Tu ipse, frater, nosti quia exlongo tempore te diligimus, et diligere volumus; sed fama illa fratres tuos vehementer turbat, quod Barbatrensem episcopum sine judicio et ratione a sede sua horribiliter projecisti, et a praedecessore nostro papa bonae memoriae rogatus, etiam interdictus, ab eadem etiam violentia non desistis. Rogamus itaque fraternitatem tuam, et praecipimus, ut eumdem fratrem plenarie sedis suae cathedram restituas, etc.
CCXLII.  Ad episcopum Pampilonensem.   (Intra 1119-1124.) [AYNSA,  Fundacion, excelencias, grandezas y cosas memorables de Huesca.  Huesca, 1619, fol., p. 318.]
Author: Calixtus II

CALIXTUS episcopus, servus servorum Dei, etc.

In Oscitanum episcopum excommunicationis sententiam dederamus, pro eo quod venerabilem fratrem nostrum Raimundum Barbastrensem episcopum de sede propria sine audientia et judicio expulit, et ad nos venire commonitus contempsit: postea vero Aragoniae regis precibus inclinati cum absolvimus, etc.
CCXLIII.  Benedicto, episcopo Lucensi, pallii usum concedit.   (Intra 1119-1124.) [UGHELLI,  Italia sacra,  I, 819.]
Author: Calixtus II

CALIXTUS episcopus, servus servorum Dei, venerabili fratri BENEDICTO Lucensi episcopo, salutem et apostolicam benedictionem.

Et charitatis debito provocamur et apostolicae sedis benevolentia incitamur honorem fratribus exhibere, et S. R. Ecclesiae dignitatem aliis etiam Ecclesiis impertire, illis praecipue, quae familiarius ac devotius in B. Petri obedientia et servitio perseverant. Propter quod, charissime in Christo frater et coepiscope Benedicte, fratrum tuorum et nobilium civitatis petitionibus duximus annuendum, ut Lucanam Ecclesiam, cui Deo auctore praesides, ex liberalitate sedis apostolicae specialius honoremus. Ipsa enim cum clero suo, ac populo, ita se diebus nostris Romanae devovit ecclesiae, ita se B. Petri obedientiae ac servitio mancipavit, ut de consueta sedis apostolicae liberalitate merito et honorari debeat, et gaudere. Nos ergo in praeteritorum memoria habentes, et in posterum de dilectionis et servitii nostri perseverantia confidentes, tibi tuisque successoribus pallii usum infra ecclesiam tantum ad missarum solemnia, ex Romanae Ecclesiae benignitate concedimus diebus illis, qui inferius distinguuntur. Ipso videlicet die Nativitatis Domini, in festivitate B. Joannis Evangelistae, in Epiphania, Coena Domini intra Urbem, et extra si causa gravior intervenerit, Resurrectione, sequenti secunda feria, Ascensione, Pentecoste, Nativitate S. Jo. Baptistae, Natale apostolorum Petri et Pauli, Assumptione B. Mariae, commemoratione S. Michaelis, festivitatibus S. Martini, et S. Frigidiani, dedicatione majoris Ecclesiae, in ordinationibus presbyterorum, et diaconorum, et in dedicationibus ecclesiarum Lucanae urbis. Cujus nimirum pallii volumus te per omnia geneum vindicare, hujus siquidem indumenti honor, humilitas atque justitia est. Tota ergo mente fraternitas vestra se exhibere festinet, in prosperis humilem, et in adversis, si qua evenerint, cum justitia erectam, amicam bonis, perversis contrariam. Nullius unquam faciem contra veritatem suscipiens, infirmis compatiens, benevolentibus congaudens, aliena damna propria deputans, de alienis gaudiis tanquam de propriis exsultans, in corrigendis vitiis pie saeviens, in fovendis virtutibus auditorum animas demulcens, in ira judicium sine ira tenens, in tranquillitate autem severitatis justae censuram non deserens. Haec est, frater charissime, pallii accepti dignitas, quam si sollicite servaveris, quod foris accepisse ostenderis, intus habebis. Sancta Trinitas fraternitatem tuam per saecula longa servet incolumen. Amen. Dat., etc.
CCXLV.  Ad A. priorem et fratres S. Frigdiani Lucensis.   (Intra 1120-1124, Jul. 6.) [BALUZ.,  Miscell.  ed. Luc. IV, 587.]
Author: Calixtus II

CALIXTUS episcopus, servus servorem Dei, dilectis filiis A. priori S. Frigdiani et ejus fratribus, salutem et apostolicam benedictionem.

Fratrem vestrum Blasium cupientem in Lateranensi ecclesia secundum vestram institutionem vivere ad vos remisimus, quia illud ad praesens pro temporis importunitate minime esse poterat. Mandamus ergo vestrae dilectioni ut eum cum amore et dilectione ut fratrem vestrum suscipiatis, et vobiscum retineatis. Data Romae II Non. Julii.
CCXLVI.  B[erardo], episcopo Matisconensi officium episcopate interdicit donec ab injuriis in monasterium Cluniacense destiterit.   (Intra 1121-1124, Jan. 9.) [MABILLON,  Annal. Bened.  VI, 38.]
Author: Calixtus II

Quae B. Petri Cluniacensi monasterio a te illata sunt, et nos et fratres nostros vehementer gravant. Post nostras commonitiones, post scripta frequenter missa, manum tuam, quod hactenus inauditum est, super ipsam parochiam extendisti, clericos et laicos excommunicasti, et in B. Odonis ecclesia divina penitus celebrare officia prohibuisti, monachis etiam graves, prout asserunt, injurias intulisti, et nonnulla eis pertinentia abstulisti. In his tamen omnibus paterna tibi benignitate pepercimus, correctionem tuam, sicut venerabilis frater noster Hugo Lugdunensis archiepiscopus ad nos veniens promiserat, exspectantes. Tu autem ut prius sic et postea pertinaciter restitisti. Hanc ergo praesumptionem et tantum apostolicae sedis contemptum ferre diutius non valentes, licet inviti propter praeteritae dilectionis et familiaritatis gratiam, ex rationabili fratrum nostrorum sententia, episcopale tibi officium auctoritate sedis apostolicae interdicimus, donec a Cluniacensis monasterii, et clericorum, seu laicorum, et ipsius capellae infestatione desistas, et nobis de contemptu tuo satisfacias.

Datum Laterani V Idus Januarii.
CCXLVII.  E.  [leg.  C.,  i. e. CONRADO]  archiepiscopo Salsburgense commendat A. presbyterum, ab episcopo Augustensi ordinatum.   (Intra 1121-1124, Jan. 25.) [MANSI,  Concil.,  XX, 1228.]
Author: Calixtus II

CALIXTUS episcopus, servus servorum Dei, venerabili fratri E. Saltzburgensi archiepiscopo, salutem et apostolicam benedictionem.

Frater iste praesentium lator, A. presbyter, apostolicae sedis clementiam adiens, se ab Augustensi episcopo retulit ordinatum, cum idem episcopus praedecessore nostro sanctae memoriae Paschale papa Romanae fuisset Ecclesiae gratiam in conventu celebrato Placentiae consecutus. Quia ergo misericordiam juste petentibus indulgentiam negare non convenit, si postulatio ejus veritatis nititur ratione, ipsum in ordine suo et recipias et sacerdotalis officii ministerio sine inquietudine fungi concedas. Datum Laterani VIII Kalend. Februarii.
CCXLVIII.  Omnibus in ecclesia Compsana sepeliendis peccatorum absolutionem concedit.   (Intra 1119-1124, Mart. 30.) [UGHELLI,  Italia sacra,  VI, 810.]
Author: Calixtus II

CALIXTUS, episcopus, servus servorum Dei, omnibus fidelibus Ecclesiae, salutem et apostolicam benedictionem.

Quoniam Compsanae ecclesiae desolationem antiquo tempore factam audivimus et ex parte cognoscimus, et ad eam consecrandam rogati a dilecto filio nostro H. ejusdem ecclesiae venerabili archiepiscopo, nec non a . . . . B. comitissa ejusdem terrae domina fuimus, et . . . . . . esse nequivimus: idcirco ad ejusdem ecclesiae dignitatem absolutionem omnium peccatorum, apostolorum Petri et Pauli, et nostra auctoritate sancimus omnibus Christianis, qui confessi fuerint, et ibi sepeliri se fecerint. Datum Laterani III Kal. Aprilis.
CCXLIX.  Ad universos reges, comites et principes.--Hortatur ut afflictae Hispaniarum Ecclesiae succurrant, concessis adjuvantibus indulgentiis, commendatque eis Oldegarium, archiepiscopum Tarraconensem.  Intra 1121-1124, April. 2.[MANSI,  Concil.,  XXI, 217.]
Author: Calixtus II

CALIXTUS episcopus, servus servorum Dei, omnibus episcopis, regibus, comitibus, principibus, caeterisque Dei fidelibus, salutem et apostolicam benedictionem.

Pastoralis officii nobis a Deo commissi sollicitudo deposcit, ut omni vigilantia et circumspectione gregem Dominicum et custodiamus et pascamus. Hispaniarum siquidem Ecclesia, quot calamitatibus, quot filiorum Dei mortibus per paganorum oppressionem assidue conteratur, neminem vestrum latere credimus. Eapropter dilectionem vestram tanquam Deo exhortante per nos admonemus, et tanquam charissimos filios precibus, quibus possumus, incitamus, quatenus ad fratrum defensionem et ecclesiarum liberationem insudare nullatenus desistatis. Omnibus enim in hac expeditione constanter militantibus, eamdem peccatorum remissionem, quam Orientalis Ecclesiae defensoribus fecimus, apostolica auctoritate et concessa nobis divinitus potestate, benigne concedimus. Illis autem qui signum crucis suis vestibus hac de causa imposuerunt, si ab hoc Paschate usque ad aliud votum suum persolvere non sategerint, a gremio sanctae Ecclesiae, donec satisfaciant, submovemus. Verum quia exercitum vestrum per nos, ut desideraremus, visitare nequimus, charissimum fratrem nostrum Oldegarium Tarraconensem archiepiscopum, ad ipsum ex latere nostro delegare curavimus, nostras ei vices, in hoc specialiter committentes, ut ipsius consilio et dispositione corrigenda corrigantur, et confirmanda cooperante Domino confirmentur. Si qua vero dubia in exercitu eodem emerserint, ipsius experientia terminentur. Ipsum itaque dilectioni vestrae attentius commendamus, rogantes ut illam in vobis inveniat charitatem, quae nos ad eum vobis committendum compellit. Omnipotens Dominus beatorum suorum apostolorum Petri et Pauli meritis, sua nos miseratione custodiat, et ad gloriosam de inimicis Christianorum victoriam, et felicem consummationem pervenire concedat. Dat. Laterani quarto Nonas Aprilis.

Notes: (cujus legatione fungimur)
CCL.  Ad Goffridum abbatem Vindocinensem.--Rata habet privilegia omnia Vindocinensium.   (Intra 1121-1124, April. 6.) [MANSI,  Concil.,  XXI, 195.]
Author: Calixtus II

CALIXTUS episcopus, servus servorum Dei, dilectissimo in Christo filio suo GOFFRIDO Vindocinensi abbati, salutem et apostolicam benedictionem.

Et tuae in Romanam Ecclesiam devotionis sinceritas, et nostra in invicem assidua familiaritas, nos hortantur ut visitare te frequentius apostolicae benedictionis litteris debeamus. Visitamus ergo, et te sicut fratrem in Christo charissimum amplioris dilectionis brachiis amplectentes, et de familiari familiariorem, et ex charo chariorem habere deinceps praeoptamus. Personam tuam honorare et Ecclesiam tuam juvare cupimus et fovere. Sane fratres tuos per te in Domino salutamus, et eis omnipotentis Dei et beatorum apostolorum Petri et Pauli benedictionem impendimus. Quidquid vero dignitatis, seu immunitatis ab apostolica sede tibi, tuoque monasterio concessum est, nos quoque ratum et integrum perpetuo manere censemus. Datum Romae VIII Idus Aprilis.
CCLI.  Ad Attonem Arelatensem archiepiscopum, Raimundum comitem Barcinonensem et Gaufredum Porcelettum. --Ut monachis S. Aegidii auxilium impendant contra Ildefonsum comitem Tolosanum et fautores ejus, quos a se excommunicatos denuntiat.   (Intra 1122-1124, April. 22.) [VAISSETTE,  Hist. de Languedoc,  tom. II. preuves col. 421.]
Author: Calixtus II

CALIXTUS episcopus, servus servorum Dei, venerabili fratri ATTONI Arelatensi archiepiscopo et charissimo filio RAIMUNDO Barchinonensium comiti, et GAUFREDO PORCELETTO, salutem et apostolicam benedictionem.

Beati Aegidii monasterium cum omnibus rebus suis Romanae Ecclesiae juris est, et ad sedem apostolicam spectat; unde qui locum ipsum et fratres in eo Domino servientes offendit, procul dubio nos offendit. Quia igitur Ildefonsus comes filium nostrum Hugonem abbatem et fratres ejus de monasterio ipso expulit, et monasterium cum burgo et aliis suis pertinentiis per saecularem potentiam occupavit, nos in eum, in Raimundo de Balcio, Guillelmo de Sabrano, Elesiario de Castriis, Guillelmo Rainoaldi de Medenas, vicecomitibus de Mesoaga et Rainoni de Castlar, et eorum in nequitia ista fautores et ei adjutores excommunicationis, et in terras eorum interdictionis sententiam promulgavimus. Insuper comitis homines ab ejus dominio et fidelitate, missis litteris nostris, subtraximus, donec comes B. Aegidii monasterium cum burgo et pertinentiis ejus jam dicto abbati et fratribus ejus restitutum, liberum et omnino quietum dimittat, castrum noviter contra ipsum aedificatum destruat, et nobis de illatis injuriis satisfaciat. Rogamus itaque dilectionem vestram et monemus ut pro amore Dei et Romanae Ecclesiae reverentia eumdem abbatem et fratres ejus ita juvare, manu tenere et sustentare curetis, quatenus a Deo et beato Petro, necnon et S. Aegidio retributionem, et a nobis plenam gratiam habeatis. Data Laterani X Kalendas Maii.
CCLII.  Ad Galterium Magalonensem episcopum et alios.-- Monachis S. Aegidii auxilium impendant contra Ildefonsum comitem Tolosanum et fautores ejus, quos a se excommunicatos declarat.   (Anno 1122, 22 Aprilis.) [D. BOUQUET, tom. XV, p. 244.]
Author: Calixtus II

CALIXTUS episcopus, servus servorum Dei, venerabili fratri GALTERIO Magalonensi episcopo, et dilectis filiis BERNARDO Biterrensi vicecomiti, BERNARDO de Andusia, RAIMUNDO decano de Poscheriis, salutem et apostolicam benedictionem.

B. Aegidii monasterium cum omnibus rebus suis Romanae Ecclesiae juris est, et ad sedem apostolicam spectat: unde qui locum ipsum et fratres in eo Domino servientes offendit, procul dubio nos offendit. Quia igitur Ildefonsus comes filium nostrum Hugonem abbatem et fratres ejus de monasterio ipso expulit, et monasterium cum burgo et aliis suis pertinentiis per saecularem potentiam occupavit, nos in eum, in Raimundo de Balcio, Guillelmo de Sabrano, Elesiario de Castriis, Guillelmo Rainoardi de Medenas, vicecomitibus de Meesoaga et Rainoni de Castlar, et eorum in nequitia ista fautores et ei adjutores excommunicationis, et in terras eorum interdictionis sententiam promulgavimus. Insuper comitis homines ab ejus hominio et fidelitate, missis litteris nostris, subtraximus, donec comes B. Aegidii monasterium cum burgo et pertinentiis ejus jamdicto abbati et fratribus ejus restitutum liberum et omnino quietum dimittat, castrum noviter contra ipsum aedificatum destruat; et nobis de illatis injuriis satisfaciat. Rogamus itaque dilectionem vestram et monemus, ut pro amore Dei et Romanae Ecclesiae reverentia eumdem abbatem et fratres ejus ita juvare, manutenere ac sustentare curetis, quatenus a Deo et B. Petro, necnon et S. Aegidio retributionem, et a nobis plenam gratiam habeatis. Data Laterani X Kal. Maii.
CCLIII.  Episcopo Rossellano praecipit ut vexare monasterium Alborense desistat.   (Intra 1122-1124, April. 22.) [UGHELLI,  Italia sacra,  III, 663.]
Author: Calixtus II
Date:  [ f. multis]

CALIXTUS episcopus, servus servorum Dei, venerabili ROSSELLANO episcopo, salutem et apostolicam benedictionem.

In nostra nobis praesentia promisisti, quod filio nostro Alborensi abbati omnem indignationem dimitteres et pacem ei ac bonam redderes voluntatem. Caeterum postquam discessisti a nobis, et ad propria reversus es, injuriam ei et monasterio ejus cum nostris etiam conviciis intulisti; unde cavendum tibi est ne illud super te proverbium veniat, quod de non bono vino vulgariter dicitur: Prius quam ingrediatur vas, marcessit. Monemus itaque fraternitatem tuam, ut a praedicti abbatis, et fratrum ejus inquietatione omnino desistas, et clericos Ecclesiae de Monte Calvo ad Alborense monasterium pertinentes, ab interdicto illo, quod in eos protulisti, prorsus absolvas. Si quid autem adversus abbatem vel monasterium habes, nos ad quos ejusdem loci proprietas pertinet, debitam inde justitiam congruo tempore faciemus. Quod si nos audire contempseris, timendum tibi est ne, dum Dei servos injuste persequeris, justam sedis apostolicae indignationem ita persentias, ut alii exemplo tuo talia de caetero facere non praesumant. Datum Laterani X Kal. Maii.
CCLV.  Ad Joannem episcopum Glascuensem.   (Intra 1122-1124, Aug. 26.) [  Monastic. Anglic.  III, 145.]
Author: Calixtus II

CALIXTUS episcopus, servus servorum Dei, JOANNI Glasguensi episcopo, salutem et apostolicam benedictionem.

Multis dilecti filii nostri Alexandri regis Scotorum precibus inclinati, tibi aliquanti temporis inducias, quatenus infra praefixi diei terminum ad obedientiam venerabilis fratris nostri Thomae Eborum archiepiscopi debita humilitate redires, sicut autem directa litterarum suarum notatione percipimus te ab ejus obedientia et subjectione subtrahere praesumpsisti; unde tibi mandamus quatenus infra triginta dies post harum acceptionem litterarum, ad praefati archiepiscopi subjectionem et obedientiam redeas; alioquin sententiam quae ab eo in te promulgata est, confirmamus. Datae Laterani VII Kalend. Septembris.
CCLVI.  Ad. A. priorem S. Frigdiani et ejus fratres.   (Intra 1122-1124, Oct. 11.) [BALUZ.  Miscell.  edit. Luc. IV, 588.]
Author: Calixtus II

CALIXTUS episcopus, servus servorum Dei, dilectis filiis A. priori S. Frigdiani et ejus fratribus, salutem et apostolicam benedictionem.

Frater Ursus, olim prior Lateranensis Ecclesiae, gravatus aegritudine, et fratrum fatigatus regimine, solis de caetero cupiens vacare orationibus, cum gratia et licentia nostra ad vestram redit Ecclesiam. Quem pro charitate nostra honeste suscipiatis et honorifice pertractetis. Mandamus autem humili fraternitatis vestrae discretioni quatenus Lateranensi ecclesiae, sicut de vobis in Domino bene speramus, diligenter provideatis, et quatuor ad minus de discretis et religiosis fratribus vestris ad nos festinetis transmittere, quorum unus, cooperante Spiritu sancto. aliis pernoscat praeesse; alii vero reliquos fratres dulci moralitate et religione studeant informare. Datum Laterani V Id. Octobris.
CCLVII.  Ludovico Francorum regi significat Robertum episcopum Atrebatensem, in generali concilio a Burchardo episcopo Cameracensi in ius vocatum cum ejus litteris ad sese venisse.   (Anno 1123-1124, Febr. 19.) [MANSI,  Concil.,  XXI, 217.]
Author: Calixtus II

CALIXTUS episcopus, servus servorum Dei, charissimo in Christo filio LUDOVICO illustri et glorioso Francorum regi, salutem et apostolicam benedictionem.

Venientem ad nos cum litteris tuis venerabilem fratrem nostrum Robertum Atrebatensem episcopum pro dilectione tua et sui ordinis reverentia paternae charitatis affectu suscepimus, quem de jure Atrebatensis parochiae confratri nostro Burchardo Cameracensi episcopo, qui adversus eum in generali concilio proclamationem fecerat, responsurum constituto die ad nestram vocaveramus praesentiam, eumque praefixo termino se nostro praesentaret conspectui, per quasdam nobis est litteras nuntiatum Cameracensem episcopum ad nos pro exsecutione sui negotii venientem ab imperatore usque ad mutuum quod cum eo sumus habituri colloquium fuisse detentum, ideoque in alterius partis absentia eamdem causam discutere certis rationibus non valuimus. Quocirca eum ad Ecclesiam suam cum gratia nostra remisimus. In colloquio autem illo bonum quod operante Domino operati fuerimus tibi tanquam dilectissimo nostro et Ecclesiae filio significare curabimus. Uxorem tuam Adelaidem reginam dilectam neptem nostram et filios tuos charissimos nepotes nostros Philippum, Ludovicum, Henricum per te salutamus et benedictionis beati Petri et nostrae participes fieri desideramus. Data Laterani XI Kal. Martii.
CCLVIII.  Episcopum Rossellanum vituperat quod contra praeceptum suum injurias monasterio Alborensi inferre pergat.  (Anno 1123-1124, Febr. 25.[UGHELLI,  Italia sacra,  III, 662.]
Author: Calixtus II

CALIXTUS episcopus, servus servorum Dei, fratri ROSSELLANO episcopo, salutem et apost. benedict.

Miramur de te vehementer quia, cum adhuc novus in episcopali administratione sis, contra mandatum nostrum facere tam cito quidquam praesumpseris. Praecepimus siquidem tibi ut cum filio nostro domino Alborensi abbate pacem atque concordiam faceres, et neque ipsum, neque Alborense monasterium, quod beati Petri juris est, infestares. Et tu quidem pacem cum ipso et concordiam fecisti, sed non multo post tempore, prout nobis relatum est, eidem monasterio parochianorum tuorum sepulturas, oblationes, et alia, quae hactenus habuit quiete, interdixisti, quae profecto episcopali prorsus non conveniunt honestati. Mandamus ergo fraternitati tuae, atque praecipimus, et quae praedicto monasterio a te interdicta sunt, publica ei annuntiatione restituas, quemadmodum interdictum publice factum fuit. Et locum ipsum quietum ac liberum manere permittas, cum illis omnibus quae suorum et tuorum praedecessorum temporibus quiete cognoscitur tenuisse. Si quid autem adversus abbatem vel monasterium te juste habere confidis ad nostram praesentiam venias, et nos de loco ipso, tanquam de nostro, justitiam tibi per Dei gratiam faciemus. Quod si nostro mandato, quod absit! obedire contempseris, nos temeritatem tuam hactenus praestante Domino corrigemus, quod facile tibi de caetero videbitur sedis apostolicae mandata contemnere. Dat. Laterani V Kal. Martii.
CCLX.  Ecclesiae S. Joannis [Vesontionensi] remissas a Raynaldo Burgundiae comite consuetudines in villa Tussiaco, vulgo et marascalciam et canariam vocatas, referri vetat.   (Anno 1124, Jan. 8.) [D' ACHERY,  Spicil.  III, 479.]
Author: Calixtus II

CALIXTUS episcopus, servus servorum Dei, dilectis filiis canonicis ecclesiae S. Joannis Evangelistae, salutem et apostolicam benedictionem.

In apostolicae sedis gubernatione Dei providentia constituti, necesse habemus ecclesiis et ecclesiasticis utilitatibus providere. Siquidem illustris et egregiae memoriae Raynaldus Burgundiae comes, in quadam vestri juris potestate, quae Cussiacus dicitur, consuetudinem quamdam ad equos, sive ad canes suos, quae vulgo marascalciam et canariam vocant, patris sui Guillelmi et suo tempore obtinuerat. Quam videlicet consuetudinem nimis Ecclesiae vestrae damnosam et nocituram esse considerans, pro animae suae parentumque, et haeredum suorum remedio in perpetuum refutavit. Dimisit insuper, et abdicavit omnes alias torturas, quas ejus homines injuste in ipsa potestate, et in terris ad potestatem ipsam pertinentibus arripiebant. Tali tenore, ut eorum nomina specialiter sint scripta in Canone, et psalmus Inclina, Domine, decantetur post lectionem capituli, diebus omnibus quibus peragi licitum est pro animarum illorum salute. Praedictam itaque refutationem et dimissionem, nec non et constitutum pro ea tenorem, praesentis scripti nostri auctoritate firmamus, et futuris censemus temporibus inconcusse atque inviolabiliter conservari. Datum Laterani, III Nonas Januarii, indictione secunda.